મધ્ય પ્રદેશમાં આગામી વિધાનસભા ચૂંટણીને લઈને કોંગ્રેસના ટોચના નેતાઓ વચ્ચે ડખો થયો છે ત્યારે ભાજપે પોતાના ઉમેદવારોની યાદી જાહેર કરીને કોંગ્રેસ કરતા એક ડગલું આગળ હોવાનું પુરવાર કરી દીધું છે. ભાજપે મધ્ય પ્રદેશમાં 177 ઉમેદવારોનું લિસ્ટ જાહેર કરી દીધું છે. ગુરુવારે દિલ્હી ખાતે ભાજપ હેડક્વાર્ટર પર ચૂંટણીને લઈને બેઠકોની ફાળવણી મુદ્દે ફોર્મ્યુલા નક્કી થઈ હતી. બેઠકમાં મધ્ય પ્રદેશ, છત્તીસગઢ અને તેલંગાણામાં યોજાનારી ચૂંટણી પર ઉમેદવારોના નામ પર ચર્ચા વિચારણા થઈ હતી. પાર્ટીએ મિઝોરમમાં 24 ઉમેદવારો સાથેની બીજી યાદી જાહેર કરી છે. અગાઉ 20 ઓક્ટોબરના 14 ઉમેદાવરોની પ્રથમ યાદી જાહેર કરાઈ હતી. મિઝોરમ વિધાનસભામાં 40 બેઠકો પર ચૂંટણી જંગ જોવા મળશે. આ ઉપરાંત ભાજપે તેલંગાણામાં 28 ઉમેદવારોની યાદી પણ જાહેર કરી દીધી છે.